ປະທານປະເທດ ເຈືອງເຕີນຊາງ ຕອບສຳພາດຕໍ່ບັນດາສຳນັກຂ່າວສານ ອັນດັບໜຶ່ງຂອງ ລັດເຊຍ
ທ່ານປະທານປະເທດ ເຈືອງເຕີນຊາງ
ເນື່ອງໃນໂອກາດຢ້ຽມຢາມສະຫະພັນລັດເຊຍ ເຂົ້າຮ່ວມການສະເຫຼີມສະຫຼອງ 70 ປີແຫ່ງໄຊຊະນະໃນສົງຄາມປົກປັກຮັກສາປະເທດຊາດທີ່ຍິ່ງໃຫຍ່ (9/5/1945 – 9/5/2015) ຢ່າງເປັນທາງການ, ທ່ານປະທານປະເທດ ເຈືອງເຕີນຊາງ ໄດ້ຕອບສຳພາດຕໍ່ບັນດາສຳນັກຂ່າວສານອັນດັບໜຶ່ງຂອງລັດເຊຍ ກ່ຽວກັບຄວາມໝາຍຂອງວັນໄຊຊະນະ ແລະ ກ່ຽວກັບການພົວພັນ 2 ຝ່າຍ ຫວຽດນາມ - ສະຫະຫະພັນລັດເຊຍ. ທ່ານປະທານປະເທດ ເຈືອງເຕີນຊາງຢັ້ງຢືນວ່າ: ປະຊາຊົນໃນທົ່ວໂລກ, ໃນນັ້ນມີປະຊາຊົນ ຫວຽດນາມ ຍາມໃດກໍ່ຈົດຈຳ ແລະຮູ້ບຸນຄຸນຕໍ່ຄວາມມານະພະຍາຍາມ ແລະ ການເສຍສະຫຼະຊີວິດຂອງທະຫານ ແລະ ປະຊາຊົນ ໂຊວຽດ ນັບລ້ານຄົນໃນການຕໍ່ສູ້ມ້າງທຳລາຍລັດທິ ຟາດຊິດ. ບົດຮຽນປະຫວັດສາດສະແດງໃຫ້ເຫັນຄວາມຈຳເປັນຕ້ອງມານະພະຍາຍາມສາມັກຄີ, ຮ່ວມມືປົກປັກຮັກສາສັນຕິພາບ, ສະກັດກັ້ນສົງຄາມ, ການປະທະກັນ, ເຄົາລົບຜົນປະໂຫຍດຖືກຕ້ອງຕາມກົດໝາຍ, ເປັນທຳຂອງບັນດາປະເທດບົນພື້ນຖານກົດໝາຍສາກົນ, ຜ່ານບັນດາກົນໄກຮ່ວມມື 2 ຝ່າຍ ແລະ ຫຼາຍຝ່າຍ ກໍ່ຄືການເພີ່ມທະວີຄວາມເຂົ້າອົກເຂົ້າໃຈ, ປັບປຸງຄວາມສາມັກຄີ, ມິດຕະພາບຂອງປະຊາຊົນບັນດາປະເທດໃນໂລກ.
ເມື່ອເຕື້ອງເຖິງການພົວພັນລະຫວ່າງ ຫວຽດນາມ ແລະ ສະຫະພັນ ລັດເຊຍ, ທ່ານປະທານປະເທດ ເຈືອງເຕີນຊາງ ຮັບຮູ້ວ່າ: ໃນຊຸມປີຜ່ານມາ, ການພົວພັນ ຫວຽດນາມ ແລະ ສະຫະພັນ ລັດເຊຍ ມີບັນດາບາດກ້າວພັດທະນາແຂງແຮງໃນທຸກໆຂົງເຂດ. ກ່ຽວກັບດ້ານເສດຖະກິດ - ການຄ້າ, ສະຫະພັນລັດເຊຍ ຍາມໃດກໍ່ແມ່ນຄູ່ຮ່ວມມືການຄ້າທີ່ເປັນມູນເຊື້ອ ແລະ ສຳຄັນອັນດັບໜຶ່ງຂອງ ຫວຽດນາມ. ໃນກ່ວາໜຶ່ງທົດສະວັດຜ່ານມາ, ວົງເງິນການຄ້າ 2 ປະເທດເພີ່ມຂຶ້ນເກືອບ 7 ເທົ່າຈາກ 400 ລ້ານ USD ຂຶ້ນເຖິງ 2,76 ຕື້ USD. ທັງ 2 ປະເທດພວມສຸ້ຊົນບັນລຸ 10 ຕື້ USD ໃນປີ 2020. ກ່ຽວກັບບັນຫາທະເລຕາເວັນອອກ, ທ່ານປະທານປະເທດ ເຈືອງເຕີນຊາງ ຖະແຫຼງວ່າ: ຍາມໃດ ຫວຽດນາມ ກໍ່ຍົກສູງຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມປອດໄພ, ຄວາມເສລີໃນການເດີນທະເລ ແລະ ການບິນຢູ່ທະເລຕາເວັນອອກ, ແກ້ໄຂບັນດາຄວາມຂັດແຍ້ງກັນບົນທະເລດ້ວຍມາດຕະການສັນຕິພາບ, ບົນພື້ນຖານເຄົາລົບກົດໝາຍສາກົນ, ໃນນັ້ນມີສົນທິສັນຍາ ສປຊ ກ່ຽວກັບກົດໝາຍທະເລປີ 1982, ປະຕິບັດຖະແຫຼງການກ່ຽວກັບການປະພຶດຂອງຝ່າຍຕ່າງໆຢູ່ທະເລຕາເວັນອອ (DOC) ຢ່າງຄົບຖ້ວນ, ຄວາມຈຳເປັນສ້າງປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC).
(ແຫຼ່ງຄັດຈາກ VOV)